b'\n_START_ARTICLE_\nOlympias\n_START_PARAGRAPH_\nOlympias (m.kreik. \xe1\xbd\x88\xce\xbb\xcf\x85\xce\xbc\xcf\x80\xce\xb9\xce\xac\xcf\x82,\xc2\xa0?\xe2\x80\x93316 eaa.) oli epeiroslainen (nykyisin Albania) prinsessa, Makedonian kuninkaan Filippos II:n vaimo ja Aleksanteri Suuren \xc3\xa4iti. _NEWLINE_Olympiaan is\xc3\xa4 oli molossien kuningas Neoptolemos. Molossit olivat Epeiroksen suurimpia heimoja. Filippos ja Neoptolemus solmivat liiton vuonna 358 eaa., ja my\xc3\xb6hemmin Filippos avioitui Olympiaan kanssa._NEWLINE_Legendan mukaan Aleksanteri Suuren oikea is\xc3\xa4 ei ollutkaan Filippos vaan ylijumala Zeus. Aleksanteri oli tietoinen t\xc3\xa4st\xc3\xa4 ja k\xc3\xa4ytti legendaa propagandassaan. Olympias sai Filippoksen kanssa my\xc3\xb6s tytt\xc3\xa4ren, Kleopatran. _NEWLINE_Kukistettuaan kreikkalaiset vuonna 338 eaa. Filippos meni naimisiin Attaloksen veljentytt\xc3\xa4ren Kleopatran kanssa. Ilmeisesti Kleopatra otti avioliiton yhteydess\xc3\xa4 uudeksi nimekseen Eurydike, joka oli muun muassa ollut Filippoksen \xc3\xa4idin nimi. T\xc3\xa4st\xc3\xa4 n\xc3\xa4rk\xc3\xa4styneen\xc3\xa4 Olympias l\xc3\xa4hti veljens\xc3\xa4 Aleksanterin luokse Molossiaan. Aleksanteri seurasi \xc3\xa4itins\xc3\xa4 mukana mutta palasi pian takaisin Makedoniaan. Vuonna 336 eaa. Filippos antoi Epeiroksen kuningas Aleksanterille h\xc3\xa4nen ja Olympiaan tytt\xc3\xa4ren Kleopatran vaimoksi. Kun Filippos murhattiin h\xc3\xa4iden yhteydess\xc3\xa4 lokakuussa 336 eaa., ep\xc3\xa4iliv\xc3\xa4t monet Olympiasta ja Aleksanteria. Olympias antoi murhata Filippoksen vaimon Eurydiken ja h\xc3\xa4nen lapsensa Karanoksen sen j\xc3\xa4lkeen kun Aleksanteri oli julistettu Makedonian kuninkaaksi. _NEWLINE_Kun Aleksanteri l\xc3\xa4hti valloittamaan Persian valtakuntaa, j\xc3\xa4i Olympias Makedoniaan mutta piti kirjeitse yhteytt\xc3\xa4 poikaansa. Kun Olympiaan veli Aleksandros yll\xc3\xa4tt\xc3\xa4en kuoli, l\xc3\xa4hti Olympias Epeirokseen serkkunsa Aiakidaan holhoojaksi._NEWLINE_Aleksanteri Suuri kuoli Babylonissa vuonna 323 eaa. T\xc3\xa4m\xc3\xa4n j\xc3\xa4lkeen alkoi diadokkien valtataistelu. Aleksanterin velipuoli Filippos III ja h\xc3\xa4nen vastasyntynyt poikansa Aleksanteri IV valittiin kuninkaiksi ja heid\xc3\xa4n holhoojakseen Perdikkas. Aleksanterin Makedoniaa hallitsemaan j\xc3\xa4tt\xc3\xa4m\xc3\xa4 Antipatros lupasi Perdikkaalle tytt\xc3\xa4rens\xc3\xa4 Nikaian, mutta Olympias lupasi h\xc3\xa4nelle oman tytt\xc3\xa4rens\xc3\xa4 Kleopatran, Aleksanteri Suuren sisaren. Antipatros vihastui t\xc3\xa4st\xc3\xa4 ja kukisti Perdikkaan ensimm\xc3\xa4isess\xc3\xa4 diadokkisodassa, mutta h\xc3\xa4n kuoli pian sodan p\xc3\xa4\xc3\xa4tytty\xc3\xa4 (319 eaa.). Antipatroksen seuraaja Polyperkhon joutui pakenemaan Antipatroksen poikaa Kassandrosta Epeirokseen. Mukanaan Polyperkhonilla oli Aleksanteri IV. Olympias liittoutui Polyperkhonin kanssa; ennen t\xc3\xa4t\xc3\xa4 h\xc3\xa4n ei ollut asettunut kenenk\xc3\xa4\xc3\xa4n puolelle. Olympias l\xc3\xa4hti serkkunsa Aiakidaan armeijan kanssa Polyperkhonia vastaan, ja yhdess\xc3\xa4 he hy\xc3\xb6kk\xc3\xa4siv\xc3\xa4t Makedoniaa ja Kassandrosta vastaan vuonna 317 eaa. Kun Olympias sai k\xc3\xa4siins\xc3\xa4 Filippos III:n, h\xc3\xa4n antoi teloittaa t\xc3\xa4m\xc3\xa4n. Olympias j\xc3\xa4i kuitenkin saarrokseen Pydnan kaupunkiin. Vaikka Aiakidas ja Polyperkhon yrittiv\xc3\xa4t auttaa, oli h\xc3\xa4nen antauduttava Kassandrokselle._NEWLINE_Kassandros antoi teloittaa Olympiaan ja Aleksanteri IV:n vuonna 316 eaa.'